b'\n_START_ARTICLE_\nHMS Gotland (1933)\n_START_SECTION_\nValmistus\n_START_PARAGRAPH_\nPuolustusministeri\xc3\xb6n vuonna 1926 asettama laivaston tilaa selvitt\xc3\xa4v\xc3\xa4 komitea suositteli vesilentokoneiden em\xc3\xa4laivan hankintaa. Esityksen mukaan aluksen tuli olla uppoumaltaan 4500 tonnia ja sen tuli kyet\xc3\xa4 27 solmun nopeuteen. Aluksen aseistuksena tuli olla kuusi 152 millimetrin tykki\xc3\xa4 ja sen tuli kyet\xc3\xa4 kuljettamaan hangaarissa 12 lentokonetta. Tammikuussa 1927 laivaston esikunta sijoitti tykit yksiputkiset tykkitornien sijaan kaksiputkisiin torneihin sek\xc3\xa4 lis\xc3\xa4si alukselle raskasta ilmatorjunta-aseistusta sek\xc3\xa4 torpedoputket. Uppouma kasvoi muutosten seurauksena 4800 tonniin._NEWLINE_Lopullisten suunnitelmien mukaan aluksen viimeinen kolmannes oli t\xc3\xa4ydellisesti varattu lentotoiminnalle. Suoja oli v\xc3\xa4h\xc3\xa4inen rajoittuen kannen 25 millimetrin ja laipioden 13 millimetrin panssarointiin. Tykkitornit, kattilahuoneet oli suojattu vastaavalla panssaroinnilla ja tulenjohtotorni 19 millimetrin panssaroinnilla. Aluksen voimanl\xc3\xa4hteen\xc3\xa4 oli kaksiakselinen De Laval -turbiinimoottori, joka tuotti 33\xc2\xa0000 hevosvoimaa kumpaankin akseliin. Voimanl\xc3\xa4hde mahdollisti 27,5 solmun huippunopeuden. Takimmainen tykkitorni vaikeutti konehuoneiden sijoittelua, kun ammushuone erotti kattilahuoneen konehuoneesta. T\xc3\xa4m\xc3\xa4 aiheutti akseleiden eripituisuuden toisen olla eritt\xc3\xa4in pitk\xc3\xa4n ja toisen vastaavasti lyhyen. Kahteen kattilahuoneeseen oli sijoitettu nelj\xc3\xa4 Penho\xc3\xabt-kattilaa._NEWLINE_Aluksen p\xc3\xa4\xc3\xa4aseiksi valittiin Boforsin valmistamat 152 millimetrin 55 pituuskaliiperin M30 -tykit, jotka ampuivat 100 naulan kranaatteja. Tykeist\xc3\xa4 nelj\xc3\xa4 sijoitettiin kaksoistorneihin ja kaksi yksputkisiin kasematteihin sillan kahtapuolen. Tornien elevaatio oli 60 astetta ja ne olivat s\xc3\xa4hk\xc3\xb6hydraulisia. Kasemateissa olevien tykkien elevaatio oli ainoastaan 30 astetta, mik\xc3\xa4 rajoitti niiden kantamaa merkitt\xc3\xa4v\xc3\xa4sti. Raskaan ilmatorjunnan muodostivat yksi kaksiputkinen ja kaksi yksiputkista tykki\xc3\xa4. Ilmatorjuntaa t\xc3\xa4ydensi nelj\xc3\xa4 sillan kulmiin asennettua yksiputkista 25 millimetrin tykki\xc3\xa4. Kaksi kolmiputkista torpedoputkisarjaa oli asennettu p\xc3\xa4\xc3\xa4kannelle taaemman savuhormin tasalle. Alus oli varustettu miinakiskoin ja se kykeni tarvittaessa kuljettamaan jopa 100 miinaa._NEWLINE_Lentokoneiden laukaisemiseksi piti alun perin olla kaksi katapulttia, mutta lopulta asennettiin vain yksi Heinkel-tyyppinen paineilmakatapultti. Katapultille johti rata koneiden kuljettamiseksi. Aluksen per\xc3\xa4ss\xc3\xa4 oli nosturi koneiden nostamiseksi vedest\xc3\xa4 alukseen. Muutosten seurauksena koneiden lukum\xc3\xa4\xc3\xa4r\xc3\xa4 laski kahdestatoista kahdeksaan ja aluksella ei koskaan toiminut enemp\xc3\xa4\xc3\xa4 kuin kuusi konetta kerrallaan. Lentokoneina oli aluksi Hawker Osprey kellukekoneet, joiden Mercury-moottorit valmisti ruotsalainen NOHAB. Koneista nelj\xc3\xa4 tilattiin 1932 ja niiden ensilento tehtiin syyskuussa 1934. Koneet luovutettiin laivastolle 1934-1935 ja niiden valmistusta piti jatkaa Ruotsissa lisenssin turvin, mutta ainoastaan kaksi valmistui._NEWLINE_Alus tilattiin 7. kes\xc3\xa4kuuta 1930 G\xc3\xb6taverkenin telakalta G\xc3\xb6teborgista. Sen k\xc3\xb6li laskettiin viel\xc3\xa4 samana vuonna ja alus laskettiin vesille 14. syyskuuta 1933. Alus valmistui vuotta my\xc3\xb6hemmin 14. joulukuuta.\n_START_SECTION_\nPalvelus\n_START_PARAGRAPH_\nAlus sijoitettiin palvelukseen otettaessa tiedustelulaivueen johtoalukseksi. P\xc3\xa4\xc3\xa4osan talvista alus oli koulutuspurjehduksilla vieraillen Etel\xc3\xa4-Amerikassa, L\xc3\xa4nsi-Afrikassa sek\xc3\xa4 monissa Euroopan satamissa. Toinen maailmansota keskeytti koulutuspurjehdukset ja alus palveli ainoastaan kotivesill\xc3\xa4. Alus havaitsi toukokuussa 1941 Saksan laivaston taistelulaivan Bismarckin ilmoittaen siit\xc3\xa4 Tukholmaan, mist\xc3\xa4 tieto v\xc3\xa4littyi edelleen Britannian Amiraliteetille._NEWLINE_Sodan p\xc3\xa4\xc3\xa4tytty\xc3\xa4 alus jatkoi palvelustaan kes\xc3\xa4isin laivaston mukana ja talvisin koulutuspurjehduksilla. Vuoden 1955 muutost\xc3\xb6iden j\xc3\xa4lkeen se teki ainoastaan yhden koulutuspurjehduksen, jonka j\xc3\xa4lkeen se siirrettiin reserviin 1956. Alus poistettiin alusluettelosta 1. hein\xc3\xa4kuuta 1960 ja se myytiin romutettavaksi 1. huhtikuuta 1965 Ystadiin.'